Kegyelem nektek és békesség Istentől a mi Atyánktól és az Úr Jézus Krisztustól! Ámen  
Jób 5, 6-21  
*Nem a porból támad a hamisság, és nem a földből sarjad ki a vész, 7hanem az ember maga szüli a vészt, melynek szikrái a magasba szállnak. 8De én az Istenhez fordulnék, Istenre bíznám az ügyemet, 9aki hatalmas dolgokat művel kikutathatatlanul, csodás dolgokat megszámlálhatatlanul. 10Esőt ad a föld színére, vizet bocsát a mezőkre. 11Magasra emeli az alant levőket, a gyászolókat oltalmazza segítsége. 12A ravaszkodók terveit meghiúsítja, nem alkot kezük maradandót. 13Saját ravaszságukkal fogja meg a bölcseket, és a cselszövők terve meghiúsul. 14Nappal is sötétben botorkálnak, tapogatóznak délben is, mint éjjel. 15Megszabadítja szájuk fegyverétől, az erős kezéből a szegényt. 16Így lesz reménysége a nincstelennek, a csalárdság pedig elnémul. 17Bizony boldog az az ember, akit Isten megfedd! A Mindenható fenyítését ne vesd meg! 18Mert ő megsebez, de be is kötöz, összezúz, de keze meg is gyógyít. 19Hatszor is megment a nyomorúságból, hetedszer sem ér veszedelem. 20Éhínségben megment a haláltól, háborúban a fegyveres kéztől. 21Nyelvek ostorától rejtve leszel, nem kell félned, hogy pusztulás szakad rád.*

Evangéliumot hirdető Gyülekezet!

Álhírekkel, ferdített igazságokkal, manipulált információkkal van tele ma nem csak a média, hanem bizony a mi életünk, beszédünk is. Keressük, próbáljuk kiszűrni, hogy mi az igaz, hogy mivel nem vezetnek félre minket, hiszen természetes módon valamilyen biztos alapot, megbízható forrást szeretnénk az életünkbe.   
Talán még ma is elég sokan azért, - ezt a lelki, szellemi utat bejárva - eljutnak odáig, hogy a Bibliához fordulnak és azt olvasva, vagy csak bele-bele olvasva, esetleg egy hívő testvéren keresztül Isten igéjéről hallva, de megpróbálják a Szentírást is megvizsgálni, hogy lehet-e a vágyott, biztos alapjuk.   
De a nagy várakozásokkal ellentétben nem mindig megtérő, valóban Krisztus mellett elkötelezett hívő élet lesz ezeknek az utaknak a következménye. Persze több oldalról is meg lehet vizsgálni ezt a kérdést, de most hadd emeljem ki azt, amit mai igénk hoz elénk!  
Mai igénk első versei így tanítanak: „*Nem a porból támad a hamisság, és nem a földből sarjad ki a vész, 7hanem az ember maga szüli a vészt, melynek szikrái a magasba szállnak. 8De én az Istenhez fordulnék, Istenre bíznám az ügyemet”*.  
Ezek alapján gondolhatnánk, hogy most azt fogom mondani, hogy a probléma az, hogy az ember hamis, rosszat tesz, sokszor szánt szándékkal rosszat tervez és csak önigazolásokat keres a Biblián, így pedig nyilván nem lehet megtérést várni. A tanulság tehát. hogy Istenhez kell fordulni és valóban Rá bízni az igazságszolgálatatást, kérni az Ő ítéletét, majd akkor felnyílik a szemünk…  
Mondhatnám és összességében nem hazudnék, de akkor én sem az ige, az evangélium biztos alapjáról beszélnék, nem lennék valóban biblikus, hanem én is csak felhasználnám a Isten igéjét arra, hogy valami emberileg megfogalmazott bölcsességet próbáljak átadni.   
Ez az igeszakasz ugyanis, bár nagyon szép és határozott tanítással bír, - ha így kiemelve kezeljük, akkor talán észre se vesszük a finom csúsztatásait és hamisságait -, de valójában ahogyan a hírekben és a mi szavainkban -úgy ebben is csak fél, vagy inkább helyesebb úgy mondani, hogy „nem egész, teljes” igazságok szerepelnek.   
Akkor tehát a Bibliában, az Isten igéjében sem bízhat az ember? Az sem igazi biztos alap?  
Nem, a legkevésbé sem erről van szó. Hanem arról, hogy nem az a biblikusság, nem az az Igéhez hű szó, tett, vagy élet, ami képes egy-egy jól hangzó igehellyel megtámogatni önmagát. Egyszerűbben szólva nem akkor vagyok hű Istenhez, ha igeszakaszokkal dobálózok. Nem lehet kiemelni egy-egy szakaszt és kortól, szövegkörnyezettől, műfajtól és leginkább az Úr kegyelmétől függetlenül magyarázni, illetve magyarázatnak használni. Ha így teszünk, akkor hamis híreket fogunk továbbadni csak, nem pedig evangéliumot, azaz jó hírt, öröm üzenetet. Ha csak kattintásvadász, azaz tartalomtól függetlenül csak minél többeket bevonzó hittérítők akarunk lenni, akkor persze sok torzítás bele fog férni egyik és másik irányba is. Akkor bele fog férni, hogy szeretetlen tradíció, hagyományőrző, vagy éppen vakon szabadelvű határtagadókká váljunk, Krisztust követő gyülekezet helyett. És igenis lássuk meg, hogy nem kevesen ma is sokkal inkább az előzőket keresik, mintsem Krisztust, az evangéliumot.   
Nem véletlenül mondom, hogy ma is, hiszen éppen mai igehelyünk mutat rá, hogy már Jób könyvének idejében is pont ez volt a helyzet.   
Jóbot, a hívő, tisztességes embert csapások érik. A barátai pedig elmennek hozzá. Először 7 nap és 7 éjjel ülnek mellette és meg se tudnak szólalni. – Jobban tették volna, ha utána se szólalnak meg, csak imádságban hordozzák a barátjukat, de persze az ember szeret inkább bele beszélni, jól belebölcselkedni a másik életébe, ahelyett, hogy valóban, őszintén hordozná az Isten előtt. Gondoljunk csak bele, hogy mi is hányszor tesszük ugyanezt! Odamegyünk, jól megmondjuk a másiknak a nagy bölcsességet, jól megtérítjük, mert ő még biztosan távolabb van Istentől, mint én – aztán leporoljuk kezünket, lelkünket, mint akik jól végezték a dolgukat. Őszinte és folyamatos imádság a másikért? Tényleg együttérzően mellé telepedni és vele lenni a mélységeiben, vagy épp az örömében? Áldozatot vállalni a másikért minden okoskodás helyett? Ó, nem! Köszönöm, én már megmondtam neki a nagy igazságot, ha nem ért belőle, akkor inkább jól lenézem – hogy lehet valaki ilyen vak és süket, ha szólnak neki?...

Jób barátai hasonlóan „őszinte”, „Isten akarata szerinti” segítségnyújtásba kezdenek. Jól megmondják a mindenféle csapásoktól szenvedő Jóbnak, hogy ő bűnös, hogy lesz ez még jobb is, hogy figyeljen az Úrra és akkor minden rendbe jön. Azaz vádolják és hamis ígéretekkel kecsegtetik, a saját bölcsességük szerint akarják meggyógyítani a szenvedő életét.   
Az első barát, Elífáz, első beszédjének egy részét hozza ma elénk alapigénk, aki arról győzködi Jóbot, hogy Isten biztosan azért bünteti, mert rosszat tett. Különben biztosan nem szenvedne! Tehát vallja be a bűnét, aztán Isten majd megsegíti, helyre tesz mindent, csupa öröm és boldogság lesz. – Csak vád és hamis ígéretek.  
Mennyivel másabb most, a szövegkörnyezetét ismerve, ez az imént idézett szakasz: „*Nem a porból támad a hamisság, és nem a földből sarjad ki a vész, 7hanem az ember maga szüli a vészt, melynek szikrái a magasba szállnak. 8De én az Istenhez fordulnék, Istenre bíznám az ügyemet”*.  
És így is folytatja Elífáz, ez a bölcs barát: „*10Esőt ad a föld színére, vizet bocsát a mezőkre. 11Magasra emeli az alant levőket, a gyászolókat oltalmazza segítsége. 12A ravaszkodók terveit meghiúsítja, nem alkot kezük maradandót. 13Saját ravaszságukkal fogja meg a bölcseket, és a cselszövők terve meghiúsul. 14Nappal is sötétben botorkálnak, tapogatóznak délben is, mint éjjel. 15Megszabadítja szájuk fegyverétől, az erős kezéből a szegényt. 16Így lesz reménysége a nincstelennek, a csalárdság pedig elnémul.”*.  
Szépen hangzik mindez, de nincs ezekben a szavakban továbbra se más, csak féligazságok – emberi bölcselkedés, vádló szó, és csillogó ígérgetés. Mert persze igaz, hogy a Mindenható Isten mindezekre képes. De milyen alapon mondja, vagy mondjuk mi bárkinek, hogy ezért és azért szenvedsz? Hogy az Úr így, vagy úgy büntet téged?  
Hát téged mire hívott el a te mennyei Atyád Krisztus által? Arra, hogy ítéletet hirdess és másokat kirekesztő, ostorozó igazságokat kiabálj bele a világba, vagy a másik fülébe? Nem inkább az evangéliumról kellene tanúskodnod, nem inkább a kegyelem öröméről kellene tanúskodnod? És itt fontos aláhúzni, hogy a kegyelemről, amely az örök életre mutat! Nem arról, hogy ha így, vagy úgy élsz, akkor Isten teljesíti majd az emberi kívánságaidat: hosszú élet, nagy család, gazdagság, könnyű megoldás minden élethelyzetre… Nem, ezeket kell ígérgetned az Úr nevében, mint valami hamis házaló ügynök, aki fűt-fát megígér az eladni kívánt termékről! Nem hazug kecsegtetésre és csillogó féligazságokra van elhívásunk, hanem a Krisztus kegyelmének hirdetésére. Ezt ne feledjük mikor a másikhoz, vagy a saját magunk szenvedéseire tekintünk és a reménységet keresünk!

Ez az igeszakasz szép egésznek tűnik, mint ahogy a mi jól átgondolt szavaink is annak szoktak hatni. Tartalmaz is több alapvető igazságot, Zsoltár idézete és boldogmondást is, de összességében hamis mard. Tudhatjuk ezt, akkor is, ha csak valóban nyitott füllel, őszinte hittel figyeljük az itt elhangzó szavakat. Isten ad mindig esőt, amikor kérjük, vagy amikor kiszárad a mező? Minden ravaszkodó tervet meghiúsít? A cselszövők sosem érnek sikert a világban? A szegényt, a nyomorultat, mindig megóvja attól, hogy kihasználják? Ezektől lesz, van nekünk valóban a reménységünk?   
Nem, ez mind hazugság így. Isten nem ezt ígéri, és nem ezt munkálja az emberért. Érted se! Ne ezeket keresd és ne ezeket méricskéld az Úrral való kapcsolatodban! De akkor miért akarnád ezzel hitegetni magadat, vagy másokat?  
A válasz egyszerű, azért, amiért Jób barátai is ezekkel és hasonlóan emberi érvelésekkel állnak elő. Azért, mert nem akarnak odaülni, közösséget vállalni, alázattal szolgálni, kegyelmet hirdetni. Mert inkább bezárkóznak a saját bölcselkedéseikbe, a saját igazságaikba és nem akarják meghallani, hogy mire is hívja őket el az Úr, hogy mit is jelent Isten szeretete a kegyelemben.   
Ideje lenne nekünk is felébrednünk és észre venni, hogy mire is hívott el bennünket az Úr! Ideje lenne, hogy mi is megtanuljuk Jób barátaival együtt, hogy nem emberi igazsággal, nem bibliai idézetekkel, nem a megtérés szónoklati hangjával kell a másik szívébe betörnünk, hanem az egy igaz Isten kegyelmével, Krisztus evangéliumával kell alázattal és szeretettel szolgálnunk.  
Ha kell akkor csendes imádsággal, ha kell akkor még csendesebb és láthatatlanabb tettekkel, de odaállva, szeretettel jelen maradva a másik mellett.   
Agendánk főtételmondata a mai vasárnaptól jó néhány héten át az, hogy *Isten sötétségből világosságra hív*.   
Most, amikor a meleg miatt elsötétítjük, hűteni próbáljuk – zárva tartva ajtót és ablakot -, a házainkat, talán intő példa lehet, hogy a hitünkkel, a szeretetünkkel véletlenül se tegyük ugyanezt. Ne sötétítsük el, ne zárjuk be, ne hidegítsük el a szíveinket Isten és az emberek előtt! Isten ki akar hívni bennünket ezekből a sötét bezártságokból. Mert Ő látja, hogy bár mi képesek vagyunk azt hinni, hogy a mi igazságaink elefántcsonttornya az erős vár, de ezek a hideg, sötét helyek valójában a börtöneink, ahol nem védett jólét van, hanem hitet, szeretetet, az Istenhez tartozásunk bizonyosságát elsorvasztó fogság.  
Isten ezekből a sötétségekből akar kihívni ma is a világosságra, Ő ma is meg akar szabadítani téged a fogságaidból. Szabaddá akar tenni téged, hogy az igazságaid helyett, az Ő kegyelméhez, a tiszta evangéliumhoz ragaszkodj a legnagyobb mélységedben, a legnagyobb magasságodban, vagy épp a legnagyobb melegben is! Így legyen! Ámen